Duurste glas whisky is toe waardeloos | Maroela Media
Duurste glas whisky is toe waardeloos
Die bottel Macallan 1878 (Foto: Sandro Bernasconi)
Kenners in Skotland sê die analise van een van die wêreld se duurste whiskies, wat teen meer as $10 000 (ongeveer R141 000) per glas verkoop is, is 'n vervalsing.
Konsultante by Rare Whisky 101 is versoek om 'n bottel 1878 Macallan-enkelmoutwhisky te ondersoek, nadat dit aan 'n Chinese connoisseur by die Hotel Waldhaus Am See in die Switserse oord, St Moritz, verkoop is.
"Rare Whisky 101 het bevind die whisky is 'n moderne vervalsing," het die konsultante in 'n verklaring bevestig. Laboratoriumtoetse het bevind dat daar 'n 95% kans bestaan dat die alkohol tussen 1970 en 1972 geskep is, en dat dit waarskynlik 'n gemengde whisky is.
Zhang Wei, 'n bekende Chinese skrywer, was agterdogtig toe die hotel die glas whisky teen 9 999 Switserse frank verkoop het. Dit is glo die duurste wat ooit vir 'n glas whisky betaal is. 'n Regte bottel sou ongeveer 300 000 Switserse frank (R4,2 miljoen) kos.
"Ons het die afgelope jaar toenemend al hoe meer vervalste bottels in die mark opgemerk," het David Robertson, medestigter van Rare Whisky 101, gesê. "Dit is moeilik om te weet presies hoe groot die probleem is."
Die hotelbestuurder, Sandro Bernasconi, het in 'n verklaring gesê die uitslag is "'n groot skok" vir die hotel, en die hotel het glo die klant vergoed vir sy uitgawe. Die hotel spog daarmee dat sy kroeg, "The Devil's Place", die wêreld se grootste whiskykroeg is, met meer as 2 500 verskillende tipes whisky.
Bernasconi het verduidelik sy pa het die bottel 25 jaar gelede aangeskaf, toe hy nog die bestuurder van die hotel was. Die bottel was nog nooit vantevore oopgemaak nie en Bernasconi was besorg dat die kurk sou disintegreer as hulle dit sou oopmaak – en gesê die bottel is nie te koop nie. Wei het egter daarop aangedring dat hulle die bottel oopmaak en Bernasconi het sy pa gebel. "Hy het gesê ons sou waarskynlik nog 20 jaar lank wag vir nóg 'n kliënt, en ons het besluit ons sal dit oopmaak."
Die twee mans het die bottel oopgemaak en van die whisky gedrink. Dit was nogal 'n teleurstelling.
Zhang het later sy ervaring op Weibo, 'n Chinese sosialemediaplatform soortgelyk aan Twitter, gedeel. Sy lesers het egter die foto's nagegaan en op teenstrydighede afgekom op die etiket en kurk. Iets was duidelik nie pluis nie, en kenners het die hotel gekontak. Bernasconi het hierna Rare Whisky 101 gekontak.
Ná die teleurstellende uitslag, het Bernasconi na China gevlieg om Zhang persoonlik te vergoed. "Hy het my bedank vir die hotel se eerlikheid en gesê sy ervaring in Switserland was baie goed."